Մօտ երեք բախտորոշ տասնամեակներ անցած են այն թուականէն, երբ ազատագրական արիւնալի պատերազմէն նոր դուրս եկած նորազատ Արցախի իշխանութիւնները Հայ Օգնութեան Միութեան կը նուիրէին թշնամի ռմբակոծումներէ կիսաքանդ շէնք մը` վերակառուցելու եւ ի սպաս դնելու զայն պատերազմի որբերու եւ օգնութեան կարօտ ընտանիքներու մանուկներուն որպէս ապաստան: Տարին չանցած` Հ.Օ.Մ.-ի «Սօսէ» մանկապարտէզ-մանկամսուրը գործի կ՛անցնէր երեքէն վեց տարեկան 87 երեխաներով: